[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.9.2009

COM(2009) 468 τελικό

2009/0126 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την υπογραφή και τη σύναψη εθελοντικής συμφωνίας μεταξύ της Ευρωπαϊκής Κοινότητας και της Δημοκρατίας της Γκάνα για την επιβολή της δασικής νομοθεσίας, τη διακυβέρνηση και το εμπόριο προϊόντων ξυλείας στην Κοινότητα

ΑΙΤΙΟΛΟΓΙΚΗ ΕΚΘΕΣΗ

Το σχέδιο δράσης για την επιβολή της δασικής νομοθεσίας, τη διακυβέρνηση και το εμπόριο (FLEGT),[1] το οποίο εγκρίθηκε από το Συμβούλιο το 2003[2], προτείνει δέσμη μέτρων τα οποία περιλαμβάνουν τη στήριξη των χωρών παραγωγής ξυλείας, την πολυμερή συνεργασία για την αντιμετώπιση του εμπορίου παράνομης ξυλείας, την ενίσχυση πρωτοβουλιών του ιδιωτικού τομέα, καθώς επίσης και μέτρα για την αποφυγή επενδύσεων σε δραστηριότητες οι οποίες ενισχύουν την παράνομη υλοτομία. Ο ακρογωνιαίος λίθος του σχεδίου δράσης είναι η σύναψη εταιρικών σχέσεων FLEGT μεταξύ της Κοινότητας και των χωρών παραγωγής ξυλείας με σκοπό τον τερματισμό της παράνομης υλοτομίας. Το 2005, το Συμβούλιο εξέδωσε τον κανονισμό (ΕΚ) αριθ. 2173/2005[3], με τον οποίο δημιουργείται σύστημα αδειών και μηχανισμός για την επαλήθευση της νομιμότητας των εισαγωγών ξυλείας στην Κοινότητα.

Τον Δεκέμβριο του 2005, το Συμβούλιο εξέδωσε οδηγίες, αναθέτοντας στην Επιτροπή τη διαπραγμάτευση συμφωνιών εταιρικής σχέσης με χώρες παραγωγής ξυλείας για την εφαρμογή του σχεδίου δράσης για την επιβολή της δασικής νομοθεσίας, τη διακυβέρνηση και το εμπόριο (FLEGT) της ΕΕ και, ιδίως, για την ενθάρρυνση του εμπορίου με αντικείμενο εισαγωγές ξυλείας στην Κοινότητα, οι οποίες επαληθεύονται ως νόμιμες, από τέτοιες χώρες-εταίρους.[4] Η συμφωνία με την Γκάνα αποτελεί την πρώτη σχετική συμφωνία εταιρικής σχέσης η οποία αποτελεί αντικείμενο διαπραγμάτευσης μεταξύ μιας χώρας παραγωγής και της Κοινότητας.

Οι διαπραγματεύσεις της Επιτροπής με την Γκάνα άρχισαν τον Φεβρουάριο του 2007. Οι διαπραγματεύσεις συνεχίστηκαν για περισσότερους από 18 μήνες και περιλάμβαναν τέσσερις συνεδρίες «ενώπιος ενωπίω» και επτά συναντήσεις εργασίας τεχνικής φύσης. Κατά τη διάρκεια των διαπραγματεύσεων, η Επιτροπή είχε τη συνδρομή αρκετών κρατών μελών όσον αφορά το εν λόγω καθήκον. Η Επιτροπή κρατούσε το Συμβούλιο ενήμερο σχετικά με την πρόοδο καθ’ όλη τη διάρκεια της χρονικής περιόδου με τακτικές εκθέσεις προς την ομάδα «Δάση», καθώς και προς τους αρχηγούς αποστολής της ΕΕ και τους εκπροσώπους της με έδρα στην Γκάνα. Μετά από κάθε συνεδρία διαπραγμάτευσης, τα συμβαλλόμενα μέρη πραγματοποιούσαν συναντήσεις δημόσιας ενημέρωσης για να ενημερώνουν τα ενδιαφερόμενα μέρη σχετικά με την πρόοδο των συζητήσεων. Επιπλέον, η Γκάνα υιοθέτησε συμμετοχική προσέγγιση στην οποία περιλαμβάνεται η κοινωνία των πολιτών και ο ιδιωτικός τομέας στην ανάπτυξη της συμφωνίας.

Η συμφωνία πραγματεύεται όλα τα στοιχεία που περιλαμβάνονται στις διαπραγματευτικές οδηγίες του Συμβουλίου. Ειδικότερα, η συμφωνία θεσπίζει το πλαίσιο, τα θεσμικά όργανα και τα επιμέρους συστήματα στο πλαίσιο του εθελοντικού συστήματος για τη χορήγηση αδειών FLEGT. Η εν λόγω συμφωνία περιγράφει τους ελέγχους της αλυσίδας εφοδιασμού, το νομικό πλαίσιο συμμόρφωσης και τις απαιτήσεις ανεξάρτητου ελέγχου για το σύστημα. Τα προαναφερόμενα ορίζονται στα παραρτήματα της συμφωνίας και παρέχουν λεπτομερή περιγραφή των διαρθρώσεων οι οποίες θα στηρίξουν τη διασφάλιση της νομιμότητας που παρέχεται από την έκδοση άδειας FLEGT. Η Γκάνα, μέσω διεξοδικών διαβουλεύσεων με τα ενδιαφερόμενα μέρη, προσδιόρισε την ισχύουσα νομοθεσία της, όπου περιλαμβάνονται οι νόμοι και οι κανονισμοί που εκχωρούν δικαιώματα υλοτομίας, η διαχείριση των δασών, το περιβαλλοντικό και το εργατικό δίκαιο, οι δημοσιονομικές απαιτήσεις, ο σεβασμός του καθεστώτος ιδιοκτησίας και η χρήση δικαιωμάτων από κοινότητες οι οποίες έχουν στην κατοχή τους γαίες, καθώς και άλλες κοινωνικές υποχρεώσεις που ορίζονται στους νόμους σε σχέση με τα δάση, όπως επίσης και σε σχέση με απαιτήσεις εξαγωγικού εμπορίου.

Η συμφωνία υπερβαίνει την περιορισμένη κάλυψη προϊόντος η οποία προτείνεται στο παράρτημα ΙΙ του κανονισμού FLEGT (ΕΚ) αριθ. 2173/2005 για την κάλυψη του εμπορίου όλων των προϊόντων ξυλείας και, κατ’ αυτόν τον τρόπο, δεσμεύει την Γκάνα να δημιουργήσει ένα σύστημα το οποίο θα παράσχει στην Κοινότητα τη διασφάλιση ότι όλα τα δασικά προϊόντα από την Γκάνα παράγονται νόμιμα και συμβάλλουν θετικά και βιώσιμα στην ανάπτυξη της Γκάνα.

Η συμφωνία προβλέπει ελέγχους των εισαγωγών στα σύνορα της Κοινότητας, όπως θεσπίζονται από τον κανονισμό FLEGT (ΕΚ) αριθ. 2173/2005 και τον σχετικό εκτελεστικό κανονισμό αριθ. 1024/2008. Η συμφωνία περιλαμβάνει περιγραφή της άδειας FLEGT της Γκάνα, η οποία υιοθετεί τη μορφή που ορίζεται στον εκτελεστικό κανονισμό (ΕΚ) αριθ.1024/2008.

Η συμφωνία θεσπίζει τον μηχανισμό για διάλογο και συνεργασία σε θέματα FLEGT με την Κοινότητα, ο οποίος είναι γνωστός ως κοινός μηχανισμός παρακολούθησης και ελέγχου. Επίσης, η εν λόγω συμφωνία θεσπίζει αρχές συμμετοχής των ενδιαφερόμενων μερών, κοινωνικής ασφάλισης και διαφάνειας, με σκοπό την παρακολούθηση των επιπτώσεων και την υποβολή εκθέσεων.

Η συμφωνία ορίζει ένα χρονικό πλαίσιο και τις διαδικασίες για την έναρξη ισχύος της συμφωνίας και την εφαρμογή του συστήματος αδειών. Εφόσον η Γκάνα επικαιροποιήσει και σχεδιάσει εκ νέου το σύστημα κανονιστικών ρυθμίσεων και διαχείρισης πληροφοριών της, εισαγάγει πιο ολοκληρωμένους ελέγχους της αλυσίδας εφοδιασμού και θεσπίσει ανεξάρτητη δοκιμή των νέων συστημάτων, καθώς και για τη δημιουργία ικανοτήτων της κυβέρνησης, της κοινωνίας των πολιτών και του ιδιωτικού τομέα για τα προβλεπόμενα καθήκοντα. Το σύστημα αδειών FLEGT αναμένεται να τεθεί σε πλήρη λειτουργία μέχρι τα τέλη του 2010. Το σύστημα αδειών θα αξιολογηθεί σε σύγκριση με καθορισμένα κριτήρια πριν η ΕΕ αρχίσει την αποδοχή αδειών FLEGT. Τα βήματα και η διαδικασία για αυτό ορίζονται στη συμφωνία και τα παραρτήματα.

2009/0126 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την υπογραφή και τη σύναψη εθελοντικής συμφωνίας μεταξύ της Ευρωπαϊκής Κοινότητας και της Δημοκρατίας της Γκάνα για την επιβολή της δασικής νομοθεσίας, τη διακυβέρνηση και το εμπόριο προϊόντων ξυλείας στην Κοινότητα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2 πρώτο εδάφιο και παράγραφος 4,

την πρόταση της Επιτροπής,

Εκτιμώντας τα ακόλουθα:

(1) Τον Μάιο του 2003, η Ευρωπαϊκή Επιτροπή δημοσίευσε σχέδιο δράσης της ΕΕ για την επιβολή της δασικής νομοθεσίας, τη διακυβέρνηση και το εμπόριο (FLEGT)[5], το οποίο ζητεί τη λήψη μέτρων για την αντιμετώπιση της παράνομης υλοτομίας μέσω της ανάπτυξης εθελοντικών συμφωνιών εταιρικής σχέσης με χώρες παραγωγής ξυλείας. Τα συμπεράσματα του Συμβουλίου σχετικά με το σχέδιο δράσης εγκρίθηκαν τον Οκτώβριο του 2003[6] και το Κοινοβούλιο ψήφισε πρόταση τον Ιανουάριο του 2004[7].

(2) Στις 5 Δεκεμβρίου 2005, το Συμβούλιο εξουσιοδότησε την Επιτροπή να αρχίσει διαπραγματεύσεις με αντικείμενο συμφωνίες εταιρικής σχέσης σχετικά με την εφαρμογή του σχεδίου δράσης της ΕΕ για την επιβολή της δασικής νομοθεσίας, τη διακυβέρνηση και το εμπόριο (FLEGT).

(3) Στις 20 Δεκεμβρίου 2005, το Συμβούλιο εξέδωσε τον κανονισμό (ΕΚ) αριθ. 2173/2005 του Συμβουλίου περί δημιουργίας συστήματος αδειών FLEGT για τις εισαγωγές ξυλείας στην Ευρωπαϊκή Κοινότητα από χώρες με τις οποίες η Κοινότητα έχει συνάψει εθελοντικές συμφωνίες εταιρικής σχέσης[8].

(4) Οι διαπραγματεύσεις με τη Δημοκρατία της Γκάνα έχουν ολοκληρωθεί, και η εθελοντική συμφωνία εταιρικής σχέσης μεταξύ της Δημοκρατίας της Γκάνα και της Ευρωπαϊκής Κοινότητας για την επιβολή της δασικής νομοθεσίας, τη διακυβέρνηση και το εμπόριο προϊόντων ξυλείας στην Κοινότητα (εφεξής αναφερόμενη ως «η συμφωνία») μονογραφήθηκε στις 3 Σεπτεμβρίου 2008.

(5) Ως εκ τούτου, είναι προς το συμφέρον της Κοινότητας να εγκρίνει τη συμφωνία,

ΑΠΟΦΑΣΙΖΕΙ:

Άρθρο 1

1. Η συμφωνία μεταξύ της Ευρωπαϊκής Κοινότητας και της Δημοκρατίας της Γκάνα για την επιβολή της δασικής νομοθεσίας, τη διακυβέρνηση και το εμπόριο προϊόντων ξυλείας στην Κοινότητα εγκρίνεται εξ ονόματος της Κοινότητας.

2. Το κείμενο της συμφωνίας επισυνάπτεται στην παρούσα απόφαση.

Άρθρο 2

Η Κοινότητα εκπροσωπείται από αντιπροσώπους της Επιτροπής στον κοινό μηχανισμό παρακολούθησης και ελέγχου που θεσπίζεται στην εν λόγω συμφωνία σύμφωνα με το άρθρο 19 αυτής.

Άρθρο 3

Για τους σκοπούς της εφαρμογής του άρθρου 26 της συμφωνίας, η Επιτροπή εξουσιοδοτείται, σύμφωνα με τη διαδικασία η οποία καθορίζεται στο άρθρο 11 παράγραφος 3 του κανονισμού 2173/2005, να συνάψει τις πράξεις που απαιτούνται για την τροποποίηση των παραρτημάτων της συμφωνίας.

Άρθρο 4

Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τη συμφωνία, εκφράζοντας εν προκειμένω τη συγκατάθεση της Κοινότητας να δεσμευθεί από αυτήν.[9]

Άρθρο 5

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες, […]

Για το Συμβούλιο

Ο Πρόεδρος […]

[1] COM (2003) 251

[2] ΕΕ C268 της 7.11.2003

[3] ΕΕ L347 της 30.12.2005

[4] Έγγραφο 15102/05 περιορισμένης χρήσης του Συμβουλίου

[5] COM (2003) 251

[6] ΕΕ C268 της 7.11.2003

[7] Έγγραφο 7014/04 του Κοινοβουλίου.

[8] ΕΕ L347 της 30.12.2005

[9] Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.